SET ปิดบวก 10 จุด รับแรงหนุนหุ้นกลาง-เล็ก โบรกฯมองพรุ่งนี้ยังเสี่ยงผันผวนต่อ
SET ปิดบวก 10 จุด รับแรงหนุนหุ้นกลาง-เล็ก โบรกฯมองพรุ่งนี้ยังเสี่ยงผันผวนต่อ
17 มิ.ย. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,376.18 จุด เพิ่มขึ้น 9.05 จุด (+0.66%) มูลค่าการซื้อขาย 71,555.79 ล้านบาท
นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยวันนี้ปรับตัวขึ้นในทิศทางเดียวกับตลาดต่างประเทศ โดยตลาดหุ้นในภูมิภาคเอเชียต่างอยู่ในแดนบวกกัน เช่นเดียวกับตลาดในยุโรปที่เทรดบ่ายนี้ก็ปรับตัวขึ้น เหมือนดาวโจนส์ฟิวเจอร์สที่เคลื่อนไหวในแดนบวก
แม้ระหว่างวันจะมีการสวิงตัวบ้างจากแรงขายทำกำไรที่ออกมา แต่ตลาดก็ยังสามารถเคลื่อนไหวในแดนบวกได้ จากสภาพคล่องในระบบที่มีอยู่สูง ทำให้การปรับฐานระหว่างทางจึงไม่มาก โดยตลาดบ้านเราได้รับแรงหนุนจากหุ้นขนาดกลาง-เล็ก เนื่องจากอยู่ในช่วงของการปรับลดประมาณการกำไรของบริษัทจดทะเบียนอยู่ ทำให้พบว่าหุ้นขนาดใหญ่จะเคลื่อนไหวได้น้อยกว่าหุ้นขนาดกลาง-เล็ก
ทั้งนี้ ในช่วง 1-2 เดือนนี้ตลาดคงจะแกว่งไซด์เวย์ แม้จะมีปัจจัยบวกจากกองทุนตลาดเงินในสหรัฐฯที่มีการเพิ่มเงินลงทุนอย่างต่อเนื่อง แต่ในช่วงหลังเริ่มเห็นเม็ดเงินออกจากกองทุนนี้ย้ายไปลงทุนในตลาดหุ้นมากขึ้น ทำให้ตลาดหุ้นมีทิศทางเป็นบวก
แนวโน้มการลงทุนในวันพรุ่งนี้ (18 มิ.ย.) นายกิจพณ กล่าวว่า ตลาดยังมีความผันผวนจากสถานการณ์การแพร่ระบาดไวรัสโควิด-19 ที่ยังต้องติดตามอย่างใกล้ชิดต่อไป และการกระตุ้นเศรษฐกิจในสหรัฐฯอาจไม่เร็ว ส่วนหนึ่งอาจเป็นผลจากปัจจัยการเมืองในสหรัฐฯ
พร้อมให้แนวรับ 1,350 จุด ส่วนแนวต้าน 1,375-1,390 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
MINT มูลค่าการซื้อขาย 4,110.08 ล้านบาท ปิดที่ 23.10 บาท เพิ่มขึ้น 1.20 บาท
PTT มูลค่าการซื้อขาย 2,915.07 ล้านบาท ปิดที่ 38.00 บาท ราคาไม่เปลี่ยนแปลง
STA มูลค่าการซื้อขาย 2,799.40 ล้านบาท ปิดที่ 29.00 บาท เพิ่มขึ้น 1.75 บาท
KTC มูลค่าการซื้อขาย 2,750.53 ล้านบาท ปิดที่ 31.00 บาท เพิ่มขึ้น 1.00 บาท
PTTEP มูลค่าการซื้อขาย 2,287.45 ล้านบาท ปิดที่ 93.75 บาท ลดลง 0.25 บาท
 
10 หุ้นดันดัชนีวันนี้

 